Kim Johansson

Kim Henrik Johansson (s. 5. toukokuuta 1998 Luulaja, Ruotsi) on ruotsalainen jääkiekkopuolustaja, joka pelaa SM-liigajoukkue Mikkelin Jukureissa.
Ura.
Seuraura.
Johansson on Luulajan kasvatti. Hän voitti kaudella 2013–2014 J18 Elitissä joukkueensa sisäisen tehotilaston lukemalla +24. Kaudella 2014–2015 Johansson toimi Luulajan J18-joukkueen varakapteenina. Kaudella 2016–2017 hän toimi seuran J20-joukkueen varakapteenina. Johansson debytoi samalla kaudella myös Luulajan SHL-joukkueessa, jossa hän pelasi yhdeksän runkosarjaottelua tehden yhden syöttöpisteen. Johansson teki SHL-debyyttinsä 10. marraskuuta 2016 Malmö Redhawksia vastaan. Hänet merkittiin Luulajan seitsemänneksi puolustajaksi. Johansson sai ottelussa jääaikaa 5.21 minuuttia.
Maaliskuussa 2017 Johansson teki Luulajan kanssa kaksivuotisen SHL-sopimuksen. Alkukaudella 2017–2018 hän sai liigassa tililleen kuusi runkosarjaottelua, mutta Johansson ei saanut niissä kuitenkaan peliaikaa. Hän pelasi myös viisi ottelua Luulajan J20-joukkueessa, kunnes lokakuussa seura lainasi Johanssonin Ruotsin toiseksi korkeimmalle sarjatasolle HockeyAllsvenskan-joukkue Västervikiin. Hän pelasi siellä 18 ottelua ilman tehopisteitä, kunnes Johansson lainattiin edelleen sarjatasoa alemmas HockeyEttan-joukkue Bodeniin. Hän pelasi siellä kauden loppuun tehden 16 runkosarjaottelussa tehot 1+7=8 sekä viidessä pudotuspeliottelussa tehot 2+3=5, joilla Johansson jakoi joukkueen sisäisen pistepörssin voiton Sebastian Harilan kanssa. Hän vahvisti loppukaudella myös Luulajan J20-joukkuetta.
Kesäkuussa 2018 Luulaja vahvisti, että Johanssonin sopimus seuran kanssa on purettu ja hän palaa kaudeksi 2018–2019 vuoden mittaisella sopimuksella Allsvenskan-joukkue Västervikiin. Johanssonin ensimmäinen kokonainen kausi sarjassa toi 51 runkosarjaottelussa tehot 3+11=14 ja viidessä pudotuspeliottelussa tehot 1+2=3. Helmikuussa 2019 hän teki seuran kanssa vuoden mittaisen jatkosopimuksen. Kaudeksi 2020–2021 Johansson siirtyi jatkamaan Allsvenskan-pelejään vuoden mittaisella sopimuksella Vita Hästeniin. Hän oli tehoilla 6+28=34 joukkueen paras syöttäjä ja toiseksi paras pistemies Emil Lundbergin jälkeen. Johansson sijoittui koko sarjan puolustajien pistepörssissä kolmanneksi edellään vain Västeråsin Jimmie Jansson Lorek ja Tingsryds AIF:n Rasmus Bengtsson.
Kaudeksi 2021–2022 Johansson palasi kaksivuotisella sopimuksella kasvattajaseuraansa Luulajaan. Lokakuussa hän joutui yli kuukaudeksi sivuun aivotärähdyksen vuoksi. Kuntouduttuaan Luulaja lainasi hänet marraskuun lopulla Allsvenskan-joukkue Björklöveniin, jossa Johansson pelasi neljä ottelua. Hän palasi Luulajan vahvuuteen joulukuussa ja teki SHL-uransa avausmaalin 11. joulukuuta 2021 vieraissa Malmö Redhawksia vastaan. Kauden edetessä Johanssonin vastuu kuitenkin pieneni ja hän jäi helmikuussa pelaavan kokoonpanon ulkopuolelle. Johansson sai SHL:ssä kauden aikana tililleen 29 runkosarjaottelua tehopistein 1+2=3. Hän ei mahtunut pudotuspeleissä kertaakaan Luulajan kokoonpanoon, mutta Johansson voitti kauden päätteeksi SHL-hopeaa.
Toukokuussa 2022 Johanssonin sopimus Luulajan kanssa purettiin ja hänen uutisoitiin siirtyvän kaudeksi 2022–2023 kolmivuotisella sopimuksella edellisen kauden lainaseuraansa Björklöveniin. Johansson oli joukkueen tehokkain puolustaja tehoilla 3+26=29, joilla hän sijoittui Allsvenskanin puolustajien pistepörssissä kahdeksanneksi. Huhtikuussa 2024 Johanssonin sopimus viimeisestä sopimuskaudesta Björklövenin kanssa purettiin. "Västerbottens-Kuriren"-lehden mukaan purun taustalla oli hänen halunsa edetä urallaan ja pelata vielä SHL:ssä. Johansson ei omien sanojensa mukaan kuitenkaan uskonut kehittyvänsä siellä puolustavassa roolissa, joten hän ilmaisi kiinnostuksensa pelata ulkomailla.
Kaudeksi 2024–2025 Johansson siirtyi 1+1-vuotisella sopimuksella SM-liigajoukkue Mikkelin Jukureihin. Hän oli joukkueen tehokkain puolustaja tehtyään 54 runkosarjaottelussa tehot 9+18=27. Helmikuussa 2025 Jukurit käytti Johanssonin sopimuksessa olleen option ja teki Johanssonin kanssa vuoden mittaisen jatkosopimuksen.
Maajoukkueura.
Johansson on pelannut neljä nuorten ja kolme poikien maaottelua.
Muuta.
Johanssonin isoveli Fredrik pelasi omalla urallaan puolustajana Ruotsin alemmissa sarjoissa. Veljesten isä Kjell-Åke Johansson pelasi omalla urallaan puolustajana pudotuspelit mukaan lukien yhteensä 126 Elitserien-ottelua Luulajassa. Hän on myöhemmin valmentanut seuran junioreissa Kimin pelatessa samassa joukkueessa. Veljesten sisko on naimisissa SM-liigajoukkue Porin Ässissä pelaavan puolustaja Oskar Nilssonin kanssa.